ডারবান জলবায়ু সম্মেলনে কিয়োটো প্রটোকোল মেয়াদ সম্প্রসারন নিয়ে ঐকমত্য ।
কিয়োটো প্রটোকোল আরো অন্তত: পাঁচ বছর সম্প্রসারন বিষয়ে মতৈক্য হলো ।
দক্ষিণ আফ্রিকায় অনুষ্ঠিত জাতিসংঘ জলবায়ু সম্মেলনে অংশগ্রহনকারী ১৯৪টি রাষ্ট্রের প্রতিনিধিরা আবহাওয়া পরিবর্তন শ্লথ করার লক্ষ্যে দেশ গুলোকে সক্রিয় হতে আইনগতভাবে দায়বদ্ধ করার মত চুক্তি সম্পাদনের ব্যপারে আপোষ আলোচনা করতে রাজী হয়েছেন। রবিবার সম্পাদিত চুক্তি অনুযায়ী শিল্পোন্নত রাষ্ট্র গুলি ১৯৯৭ সালের কিয়োটো প্রটোকল ২০১২ সালে মেয়াদ উত্তীর্ণ হয়ে যাবার পর কমপক্ষে আরো পাঁচ বছর প্রটোকলটি মেনে চলবে। প্রটোকল অনুযায়ী ঐ দেশগুলি গ্রীন হাউজ গ্যাস নির্গমন লক্ষ্য মেনে চলতে আইনতঃ বাধ্য থাকবে। তবে, রাশিয়া, জাপান এবং কানাডা কিয়োটো প্রটোকল সম্প্রসারণে অংশীদার হবেনা। যুক্তরাষ্ট্র জানিয়েছে, অন্যান্য প্রধান পরিবেশ দূষনকারী দেশ সমূহ সমপরিমাণ দুষণ হ্রাসে সক্রিয় হ’লে আমেরিকা নির্দিষ্ট দায়বদ্ধ হ্রাসের প্রতিশ্রুতি দেবে। চীন ও ভারত প্রকাশ্যে চুক্তির বিরোধিতা ক’রে বলেছে, তারা ব্যপক আকারে পরিবেশ কর্মসূচী নিলেও শিল্পোন্নত রাষ্ট্র গুলি তাদের বর্তমান করণীয়ও পালন করতে ব্যর্থ হয়েছে। পৃথিবীর সবচেয়ে জনবহুল দুটি দেশ সহ তিনটি রাষ্ট্র কিয়োটো প্রটোকলের আওতার বাইরে রয়েছে। সম্মেলনে জলবায়ু পরিবর্তনের জন্য দায়ী গ্যাস নির্গমন আরো হ্রাস করার ব্যপারে তাৎক্ষনিক ভাবে কোন প্রতিশ্রুতি পাওয়া যায়নি। প্রতিনিধিরা দরিদ্র দেশ গুলিকে বিশ্ব উষ্ণায়ন মোকাবিলায় সাহায্য করতে একটি তহবিল গঠন করতে একমত হয়েছে। তবে তহবিলের অর্থ যোগানোর বিষয়ে নির্দিষ্ট কিছু প্রকাশ করা হয়নি।